Ramaphosa: ‘Jeugwerkloosheid SA se grootste probleem’Pres. Cyril Ramaphosa (Foto; David Ritchie/ANA) Pres. Cyril Ramaphosa het Saterdag by Volvo-vragmotors se jeugontwikkelingsgeleentheid in Amanzimtoti maatskappye aangemoedig om by die jeugindiensnemingsinisiatief aan te sluit. Hy het gesê dit sal die jeug én maatskappye tot voordeel strek. Volgens hom is die grootste uitdaging vir sosiale ontwikkeling in Suid-Afrika inderdaad die hoë koers van jeugwerkloosheid. Hy het Volvo geprys omdat sy jeugontwikkeling so integraal deel is van dié maatskappy se sosiale beleggingsprogram. Hy meen almal deel die verantwoordelikheid om die vaardighede van jong Suid-Afrikaners te ontwikkel en te verseker dat die vaardighede strook met die behoeftes van ons ekonomie. “Dit beteken die basiese onderwysstelsel moet meer leerders behou tot matriek.” Ramaphosa het verder gesê dat toegang tot universiteite en kolleges vir kinders van arm en middelklasgesinne verseker moet word. Volgens hom moet dit gepaardgaan met ŉ poging van die privaatsektor vir ondersteuning en die ontwerp van kurrikulums veral vir tegniese en beroepsgerigte opleidingskolleges (TVET) . Hy het gesê die regering het die ontwikkeling van toegang tot werk vir jongmense ŉ prioriteit gemaak. “Dit sluit die jeugindiensnemingsinisiatief in wat in Maart saam met ons vennote van stapel gestuur gaan word.” Ramaphosa het ŉ beroep gedoen om alle maatskappye om by die program aan te sluit. Volgens hom het die regering onderneem om voort te bou om die samewerkingsooreenkoms met sakelui om vertroue in die land te herstel en enige verdere kredietafgradering te voorkom. “Ons werk daaraan om aandag te gee aan die afname in ons vervaardigingskapasiteit, wat oor baie jare strek. Dit het ons indiensneming en uitvoere ernstig beïnvloed. Ons werk daaraan om te her-industrialiseer op ŉ skaal wat miljoene werksoekers in die land se ekonomie sal intrek.” Ramaphosa het gesê die regering het met die oog op die beleggingskonferensie in Oktober vier spesiale beleggingsgesante opdrag gegee om potensiale beleggers te ontmoet en hulle in te lig omtrent die voordele daaraan verbonde om in Suid-Afrika te belê en die beleggers bewus te maak van die diverse geleenthede in die Suid-Afrikaanse ekonomie. “Ons konsentreer op die soorte belegging wat werkskepping tot gevolg het en wat waarde toevoeg tot ons natuurlike hulpbronne, waarvan ons oorvloedig het.”